1988. aasta kulminatsiooniks oli Rahvarinde korraldatud 11. septembri manifestatsioon «Eestimaa laul» - tõenäoliselt suurima rahvaarvuga kogunemine Tallinna lauluväljakul -, mille jõud leidis esmase vormistuse 16. novembri suveräänsusdeklaratsioonis. Mitme politoloogi ja ajaloolase meelest juhatas  just nimelt see õigusakt sisse Nõukogude Liidu lagunemise. Algas nn juriidiline sõda: Moskva tühistas oma seadlusega deklaratsioonis sätestatu, Eesti vastas sellele resolutsiooniga, et Moskva otsus on ise vastuolus Nõukogude Liidu konstitutsiooniga.